Document ID: 32006R1185

PADOMES REGULA (EK) Nr. 1185/2006
(2006. gada 24. jūlijs),
ar ko denonsē Nolīgumu starp Eiropas Ekonomikas kopienu un Angolas Tautas Republikas valdību par zveju Angolas piekrastē un atkāpjas no Regulas (EK) Nr. 2792/1999
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 36. un 37. pantu saistībā ar 300. panta 2. punktu un 300. panta 3. punkta pirmo daļu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
Nolīgums starp Eiropas Ekonomikas kopienu un Angolas Tautas Republikas valdību par zveju Angolas piekrastē (2) turpmāk tekstā - “Nolīgums”) tika parakstīts 1989. gada 1. februārī Luandā un saskaņā ar tā 15. pantu stājās spēkā tajā pašā dienā.
(2)
Pēdējais nolīgumam pievienotais protokols, ar ko laika posmam no 2002. gada 3. augusta līdz 2004. gada 2. augustam noteiktas nolīgumā paredzētās zvejas iespējas un finanšu iemaksas (3), nav atjaunots, jo atsevišķi nosacījumi jaunajos Angolas Republikas valdības 2004. gada oktobrī pieņemtajos tiesiskajos pamatdokumentos par bioloģiskiem ūdens resursiem neatbilst Kopienas prasībām par Kopienas zvejas kuģu zveju Angolas teritoriālajos ūdeņos.
(3)
Tāpēc ir pamatoti denonsēt šo nolīgumu saskaņā ar tā 14. pantā paredzēto procedūru.
(4)
Saskaņā ar Padomes Regulu (EK) Nr. 2792/1999 (1999. gada 17. decembris), kas nosaka sīki izstrādātus Kopienas noteikumus un kārtību attiecībā uz struktūrpalīdzību zivsaimniecības nozarē (4), dalībvalstis var piešķirt kompensāciju Kopienas zvejas flotes zvejniekiem un kuģu īpašniekiem par pagaidu darba pārtraukšanu, ja netiek atjaunots zvejas nolīgums vai arī ja tas tiek apturēts. Kompensācijas izmaksā ne ilgāk kā sešus mēnešus. Izmaksu var pagarināt vēl par sešiem mēnešiem, ja attiecīgajai flotei tiek īstenots Komisijas apstiprināts konversijas plāns.
(5)
Komisija 2005. gada 18. jūlijā pieņēma lēmumu, apstiprinot konversijas plānu zvejas kuģiem, kurus skar tas, ka netiek atjaunots zvejas protokols starp Eiropas Kopienu un Angolas Republiku Zivsaimniecības virzības finansēšanas instrumenta (ZVFI) darbības programmas ietvaros, kas attiecas uz Kopienas struktūrpasākumiem zivsaimniecības nozarē I mērķa reģioniem Spānijā laikposmā no 2000. līdz 2006. gadam.
(6)
Lai veicinātu konversijas plāna īstenošanu, plānā iekļautos Kopienas zvejas kuģus, kuri denonsēšanas rezultātā pārtrauc nolīgumā paredzētās darbības, atbrīvo no atsevišķām Regulas (EK) Nr. 2792/1999 prasībām. Jo īpaši uz tiem neattiecina pienākumu atmaksāt valsts atbalstu par pagaidu darba pārtraukšanu vai par kuģu un to iekārtu atjaunošanu un modernizāciju, kā arī neattiecina pienākumu uzrādīt nepārtrauktu darbību gadā pirms to svītrošanas no Kopienas zvejas kuģu reģistra,
IR PIEŅĒMUSI ŠO REGULU.
1. pants
Ar šo Kopienas vārdā tiek denonsēts Nolīgums starp Eiropas Ekonomikas kopienu un Angolas Tautas Republikas valdību par zveju Angolas piekrastē, kas parakstīts 1989. gada 1. februārī Luandā.
2. pants
Ar šo Padomes priekšsēdētājs tiek pilnvarots norīkot personu vai personas, kas tiesīgas paziņot Angolas Republikas valdībai par Nolīguma denonsēšanu.
3. pants
1. Uz Kopienas zvejas kuģiem, kas minēti ar Komisijas 2005. gada 18. jūlija Lēmumu apstiprinātajā konversijas plānā, neattiecas Regulas (EK) Nr. 2792/1999 10. panta 3. punkta b) apakšpunkta ii) daļa vai tās 4. punkts, vai arī tās III pielikuma 1.1. punkta a) apakšpunkts.
2. Ja attiecībā uz kuģa jaudu gūst labumu no Regulas (EK) Nr. 2792/1999 10. panta 4. punktā paredzētās atkāpes, to uzskata izslēgšanu no flotes, par ko saņem valsts atbalstu saskaņā ar 11. panta 3. punktu Padomes Regulā (EK) Nr. 2371/2002 (2002. gada 20. decembris) par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (5).
4. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 24. jūlijā

Labels: 18
4
5
6